Foto: Vedran Tolić/Index





Ta kontakt emisija koju vodi HDZ-ovka Tatjana Markić, svojedobno kandidatkinja ove stranke na lokalnim izborima u Vinkovcima, od Indexova članka iz kolovoza 2017. nije se značajno promijenila, no njeno izdanje od utorka, 6. veljače, ponovno zaslužuje pozornost, s obzirom na to da je ponudila neuobičajeno iskren i otvoren uvid u mentalno stanje vjernih glasača HDZ-a. O EMISIJI Demokracija koja se svakim radnim danom emitira na Vinkovačkoj TV Index je još ljetos pisao, opisujući je kao najluđu emisiju na domaćim televizijama koja otkriva sav očaj današnje Hrvatske Ta kontakt emisija koju vodi HDZ-ovka Tatjana Markić, svojedobno kandidatkinja ove stranke na lokalnim izborima u Vinkovcima, od Indexova članka iz kolovoza 2017. nije se značajno promijenila, no njeno izdanje od utorka, 6. veljače, ponovno zaslužuje pozornost, s obzirom na to da je ponudila neuobičajeno iskren i otvoren uvid u mentalno stanje vjernih glasača HDZ-a.

Voditeljica je ovaj put za temu emisije postavila pitanje bi li gledatelji iz “vinkovačke obitelji” - kako se tepa većinom penzionerskoj i ekstremno nacionalistički nastrojenoj publici - i danas glasali na novim izborima za istu stranku kao i na prethodnim. Tijekom sat i pol trajanja emisije u eteru se čulo nekih pedesetak poziva, od kojih je samo četvero-petero ljudi izjavilo da ne bi glasalo za HDZ. Doduše, jedan od njih ustvrdio je kako Antu Đapića smatra vjerodostojnim političarem i izrazio vjernost HNS-u, dok se drugi izjasnio kao glasač Mosta. Svi ostali opet bi glasali za HDZ, a jako je zanimljivo čuti kako su objasnili takav svoj stav.







"HDZ je nešto naj naj naj"

Ton je uspostavio već prvi gledatelj iz sela Voćinci koji je rekao da bi glasao “uvijek za iste, uvijek samo za našu hrvatsku stranku i da svi glasamo za otu stranku, najbolju, Franje Tuđmana stranku”. Drugi se javio stanoviti “gospon Milan” koji je pak rekao da je za njega “HDZ nešto naj naj naj, ne može mi ništa drugo biti bolje, ne možemo glasati za nikoga drugog”. Dodao je kako je “HDZ očistit od komunista” te je zamolio “desnu oporbu da se pridruži HDZ-u”.

Treća se javila gledateljica iz Novih Mikanovaca koja bi također opet glasala za HDZ “mada oni svi pomalo kradu”. Uslijedio je poziv iz Vukovara i gledatelj koji bi “normalno samo glasao za HDZ, ali samo samostalno, nikakva koalicija” te poziv iz Slavonskog Broda i gledateljica koja je rekla da je Plenković “najbolji predsjednik, voditelj ove naše države jer poznaje kršćansku stranu i sve europske direktive”.



Pijani veteran koji sluša Thompsona naravno glasa za HDZ

Onda je došao poziv iz Belog Manastira. “Znate kako je u Belom Manastiru - pustinja, sivilo, nije baš neki ugođaj. Branitelj sam kao i vi, eto jučer sam slušao Thompsona, bio sam malo pod gasom, pa sam stavio zastavu u inat pravoslavcima koji baš to ne vole, pa si vi mislite. E za koga bih glasao? Pa zna se, HDZ”, rekao je gledatelj koji se predstavio kao Đuro i koji je uspio u samo par rečenica potvrditi sve negativne stereotipe o ratnim veteranima kao alkoholičarima koji provode dane slušajući Thompsona.

Gledatelj iz Čepina je pak rekao da “nije mijenjao dres od devedesete, zna se za koga bih glasao, ja sam tuđmanovac”. Onda se javila gledateljica iz Istre koja “isto glasa za HDZ uz sva razočaranja” te se nada da će se “valjda sve to popraviti”. Gledateljica iz Zagreba koja se predstavila kao “umjerena desničarka” izjavila je da bi glasala za “čistokrvnog Hrvata” te navela Željka Glasnovića kao omiljenog političara. “Šaljem mu najsrdačnije pozdrave, šaljem i sucu Turudiću pozdrave”, rekla je stanovita “gospođa Marija” i zaključila da nitko na hrvatskoj političkoj sceni “nema pedigre kao HDZ”.

HDZ-ovka iz Županje bi Ivanu Pernaru "iskopala oči"

Sljedeća gledateljica iz sela Đeletovci rekla je da će “uvijek i uvijek glasati za HDZ”, a onda je slušalicu preuzeo i njen suprug i rekao da će glasati za “našeg predsjednika Franju Tuđmana i HDZ do zadnje kapi krvi”.



“Oduvijek glasam i glasat ću do groba za HDZ'', rekla je gledateljica iz Županje koja je isto zaželjela da se više ljudi poput Glasnovića uključi u HDZ. Čini se da su mnogi uvjereni kako je Glasnović član HDZ-a, iako on to nije. Gledateljica iz Županje još je poručila HDZ-u da obrati pažnju “što se radi na nižim razinama” jer se tu događa “velika nepravda” zbog koje njena djeca žele otići iz Hrvatske. Zatražila je da se “pošalje neka tajna revizija” koja bi istražila malverzacija HDZ-ovaca i njihovih uhljeba na lokalnoj razini “pa će cijelo selo od malih do starih glasati za njih jer smo mi veliki rodoljubi”. Na kraju je ipak drhtavim glasom zaključila: “Dok sam živa, nek propadnem, ali svoju stranku ipak ne dam!” Njeno sumanuto izlaganje prekinuto je kad je izjavila da bi Ivanu Pernaru “oči iskopala”.

Tekst se nastavlja ispod oglasa

Javio se onda Ante iz Osijeka i rekao: “Kakav bih ja bio čovjek, ja bih radije sebi odsjekao obje ruke, nego da izdam našega doktora Franju Tuđmana i njegovu stranku HDZ!” Gledatelj koji zove “od Požege” istaknuo je da je “od početka u HDZ-u, sva moja familija i rođaci isto, želim i dalje biti jer Plenković je u redu čovjek”. I sljedeći gledatelj rekao je da će “bez obzira glasati za HDZ”, pa čak i “ako se srondamo, barem su nas naši srondali”. Zaključio je da se Angela Merkel bolje bori za svoje građane i da “naši političari nisu takvi”, ali ipak bi radije otišao u propast glasajući za HDZ.

Puljanka glasa za HDZ jer "bolje voli svoje ludo nego tuđe pametno"

Gledateljica iz Pule rekla je da za HDZ glasa od 1991. i da će za njih uvijek glasati, iako je ponekad naljute jer “bolje voli svoje ludo nego tuđe pametno”. I sljedeća gledateljica će “za vijeke vjekova glasati za HDZ”. I sljedeća gledateljica iz Borova Sela će glasati za HDZ “jer je doktor Tuđman blagopokojni uvijek prvi na redu”, ali smatra da bi stranku trebalo “ipak malo na rešeto prosijati”. Obećala je da će i njeni unuci glasati za HDZ, Glasnovića, Brunu Esih i Hasanbegovića jer su to “domoljubi koji vole Hrvatsku”. Čini se da ni dotičnoj nije baš jasno kako su HDZ i Neovisni za Hrvatsku dvije odvojene stranke. I Nada iz Zagreba će glasati “za HDZ do smrti”.

U 44. minuti emisije javio se prvi gledatelj koji neće glasati i prozvao ostale da nisu Hrvati jer će “glasati za Jugoslavena koji je kad je počeo rat pobjegao iz Hrvatske”. Sljedeći je odmah vratio stvari na ustaljeni kolosijek i rekao da je “za desnicu bio 1990. pa je i sada, kao i cijela moja obitelj, zna se za koga”.

Pjesma posvećena HDZ-u

Neke je HDZ i pjesnički inspirirao pa se javio gledatelje i izrecitirao sljedeće: “HDZ, HDZ, to je stranka prava, mene od drugih stranaka boli glava!”. Nazvala je i gledateljica iz sela Ivankovo koja će glasati “samo za ADZ, do kraja, nema nitko drugi”.

U svakom slučaju, gledatelji Demokracije pokazali su da su svjesni kako je HDZ korumpirana stranka, kako krade, kako se zbog HDZ-ove politike i ponašanja iseljavaju njihova djeca, ali će ipak glasati za HDZ “do zadnje kapi krvi”. Znakovito je i da većini nedostaje osnovno razumijevanje demokratskih vrijednosti jer zapravo žele da je HDZ uvijek na vlasti i da svi glasaju za HDZ, što bi od Hrvatske učinilo jednopartijski sustav, isti onakav kakav smo imali i prije uvođenja višestranačke demokracije.

Za kraj vrijedi podsjetiti da se Vinkovci, iz kojih se emitira Demokracija, nalaze u Vukovarsko-srijemskoj županiji, čiji je župan u četvrtom mandatu HDZ-ovac Božo Galić. Riječ je o jednoj od siromašnijih županija Hrvatske iz koje se ljudi masovno iseljavaju te su u međuvremenu broja sela ispražnjena i u njima ostaju samo umirovljenici.